Operativna grupa Igman
Operativna grupa Igman vojna je formacija koja je tokom rata u Bosni i Hercegovini djelovala u sastavu Prvog i Šestog korpusa Armije Republike Bosne i Hercegovine. Taktička grupa 1 formirana je 13. juna 1992. i obuhvatala je područja Jablanice, Konjica, Hadžića, Trnova, Ilidže i Igmana. 16. jula 1992. formirana je i Taktička grupa 2, u čiji sastav su ušle jedinice sa područja Kalinovika, Hrasnice i Trnova, Združeni odred Igman, Mješoviti artiljerijski divizion Igman i Brdsko-planinska diverzantska jedinica Igman. TG-2 stavljena je pod neposrednu komandu Regionalnog štaba odbrane Sarajevo. Formiranjem TG-2, zona odgovornosti TG-1 sužena je na prostor Hadžića, Pazarića, Jablanice i Konjica. Taktička grupa Igman formirana je naređenjem načelnika Štaba Vrhovne komande od 13. oktobra 1992. U njen sastav ušli su Odred Igman, Odred Kijevo, Odred "Sejo Bublin" Kalinovik, gatački Samostalni bataljon "Šargan", Bataljon Igman, MAD Igman, Baterija protivvazdušne odbrane Konjic i Pozadinska četa Igman. TG Igman rasformirana je 17. novembra, a jedinice su ušle u sastav 8. brdske brigade. OG Igman formirana je nakon rasformiranja TG Igman, kao privremeni sastav u cilju izvođenja operacije Koverta. U njen sastav ušle su: 4. motorizovana brigada 8. brdska brigada 9. brdska brigada jedinice općinskih štabova Hadžića, Trnova, Kalinovika, Kreševa i Ilidže. U naređenju se navodi da u sastav OG ulazi i "brigada iz Goražda". Taj se dio naredbe najvjerovatnije odnosi na 1. fočansku brigadu. Nakon formiranja 6. korpusa, na prostoru općina Trnovo i Ilidža ponovo je formirana OG Igman sa ciljem lakšeg rukovođenja i komandovanja na tada još nedefinisanom području koje se našlo pod napadom. U njen sastav ušle su: 4. motorizovana brigada 8. motorizovana brigada 81. brdska brigada jedinice OpŠO Ilidža i Trnovo odredi "Zulfikar" i Crni labudovi vod "Silver fox". Nakon pada Trnova i gubitka položaja na Igmanu OG je rasformirana. Jedinice 1. korpusa sa ovog područja stavljene su pod komandu uspostavljenog isturenog komandnog mjesta.